[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.2.2009

COM(2009)93 окончателен

2009/0029 (CNS)

Предложение за

РЕГЛАМЕНТ НА СЪВЕТА

относно многогодишен план за възстановяване на червения тон в източната част на Атлантическия океан и в Средиземно море

ОБЯСНИТЕЛЕН МЕМОРАНДУМ

На годишното си заседание през 2008 г. Международната конвенция за опазване на рибата тон в Атлантическия океан (ICCAT) прие план за възстановяване на червения тон в източната част на Атлантическия океан и в Средиземно море. Планът за възстановяване на ICCAT преследва същите цели, както планът за възстановяване, транспониран в Регламент (ЕО) № 1559/2007.

С цел да се възстанови запасът, новият план за възстановяване на ICCAT предвижда намаляване на равнището на ОДУ до 2011 г., ограничения върху риболова в някои зони и през определени периоди, нов минимален размер, мерки относно спортните и любителските риболовни дейности, мерки, насочени към капацитета за риболов и отглеждане, както и засилени контролни мерки и схемата на ICCAT за съвместни международни инспекции, за да се гарантира ефективността на този план.

Общността е страна по ICCAT от 1997 г., а препоръките придобиват задължителна сила за договарящите страни, които не са повдигнали възражения срещу тях. Като договаряща страна в тази организация, Общността е отговорна за прилагането на приетите препоръки, срещу които не е изразила възражения. Следователно е необходимо планът за възстановяване на IССАТ да бъде изпълнен посредством регламент за установяване на план за възстановяване, както е предвидено в член 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството[1].

Целта на настоящото предложение е да се транспонира в правото на Общността препоръката на ICCAT за установяване на план за възстановяване на червения тон в източната част на Атлантическия океан и в Средиземно море.

Предложението няма отражение върху бюджета на Общността.

Правното основание е член 37 от Договора за ЕО.

С настоящето Съветът се приканва да приеме това предложение възможно най-бързо.

2009/0029 (COD)

Предложение за

РЕГЛАМЕНТ НА СЪВЕТА

относно многогодишен план за възстановяване на червения тон в източната част на Атлантическия океан и в Средиземно море

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 от него,

като взе предвид предложението на Комисията[2],

като взе предвид становището на Европейския парламент[3],

като има предвид, че:

(1) От 14 ноември 1997 г. Общността е страна по Международната конвенция за опазване на рибата тон в Атлантическия океан[4].

(2) На 16-то си специално заседание през ноември 2008 г. Международната комисия за опазване на рибата тон в Атлантическия океан (ICCAT) прие Препоръка [08-05] за установяване на нов план за възстановяване на червения тон в източната част на Атлантическия океан и в Средиземно море, изтичащ през 2022 г. и заместващ плана за възстановяване, приет през 2006 г.

(3) С цел да се възстанови запасът, новият план за възстановяване на ICCAT предвижда постепенно намаляване на равнището на общия допустим улов от 2007 г. до 2011 г., ограничения на риболова в определени зони и периоди, нов минимален размер за червения тон, мерки относно спортните и любителските риболовни дейности, мерки, насочени към капацитета за риболов и отглеждане, както и засилени контролни мерки и прилагане на схемата на ICCAT за съвместни международни инспекции, за да се гарантира ефективността на плана за възстановяване.

(4) Следователно е необходимо новият план за възстановяване на IССАТ да бъде изпълнен посредством регламент за установяване на план за възстановяване, както е предвидено в член 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството, който следва да влезе в сила преди началото на основния риболовен сезон.

(5) Планът за възстановяване на IССАТ от 2006 г. бе включен в законодателството на Общността с Регламент (ЕО) № 1559/2007 за установяване на многогодишен план за възстановяване на ресурсите от червен тон в източната част на Атлантическия океан и в Средиземно море и за изменение на Регламент (ЕО) № 520/2007[5] Приемането от страна на ICCAT на новия план за възстановяване на червения тон изисква отмяната на горепосочения регламент и неговата замяна с настоящия регламент.

ПРИЕ НАСТОЯЩИЯ РЕГЛАМЕНТ:

ГЛАВА I

ОБЩИ РАЗПОРЕДБИ

Член 1

Приложно поле и цел

Настоящият регламент определя общите правила за прилагане от страна на Общността на многогодишен план за възстановяване на червения тон ( thunnus thynnus ) по препоръка на Международната комисия за опазване на рибата тон в Атлантическия океан (ICCAT). Настоящият регламент се прилага за червения тон в източната част на Атлантическия океан и в Средиземно море.

Целта на този план за възстановяване е да се постигне биомаса, отговаряща на максималния устойчив улов, с вероятност по-голяма от 50 %.

Член 2

Определения

За целите на настоящия регламент се прилагат следните определения:

a) „ДС“ означава договарящи страни по Международната конвенция за опазване на рибата тон в Атлантическия океан, както и сътрудничещи страни, които не са договарящи страни по Конвенцията, институции или риболовни институции;

б) „риболовен кораб“ означава всеки кораб, използван или предназначен за използване за целите на търговската експлоатация на ресурсите от червен тон, включително кораби за улов, за преработка на риба, помощни кораби, кораби-влекачи, кораби, участващи в трансбордиране и транспортни кораби, оборудвани за транспортирането на продукти от риба тон и допълнителни кораби, с изключение на кораби-контейнери;

в) „кораб за улов“ означава кораб, използван за целите на търговския риболов на ресурсите от червен тон;

г) „допълнителен кораб“ означава всеки кораб, използван за транспортиране на мъртва риба червен тон (непреработена) от клетка до определено пристанище;

д) „кораб за преработка“ означава кораб, на борда на който риболовните продукти подлежат на една или повече от следните операции преди пакетирането им: филетиране или нарязване, замразяване и/или обработка;

е) „извършващ активен риболов“ означава, че корабът за улов има за цел риболов на червен тон през даден риболовен сезон;

ж) „съвместна риболовна операция“ означава всяка операция между два или повече кораба за улов, плаващи под флага на различни ДС или на различни държави-членки, при която уловът на един кораб за улов се приписва на един или повече други кораби за улов съгласно коефициент на разпределение;

з) „дейности по прехвърляне“ означава:

i) всяко прехвърляне на жив червен тон от мрежата на кораб за улов в транспортна клетка;

ii) всяко прехвърляне на жив червен тон от транспортна клетка в друга транспортна клетка;

iii) всяко прехвърляне на мъртъв червен тон от транспортна клетка на допълнителен кораб;

iv) всяко прехвърляне от рибно стопанство за червен тон или от капан за риба тон на кораб за преработка, транспортен кораб или на сушата;

и) „капан за риба тон“ означава неподвижно, закотвено за дъното съоръжение, обикновено снабдено с направляваща мрежа, която насочва рибата към заградено място;

й) „поставяне в клетки“ означава прехвърлянето на червен тон от транспортна клетка в клетки за угояване и отглеждане;

к) „угояване“ означава поставяне в клетки на червен тон за кратък период (обикновено два до шест месеца) с цел най-вече увеличаване на съдържанието на мазнини на рибата;

л) „отглеждане“ означава поставяне в клетки на червен тон за повече от една година с цел увеличаване на общата биомаса;

м) „трансбордиране“ означава разтоварване на целия или на част от червения тон на борда на риболовен кораб на друг риболовен кораб;

н) „спортен риболов“ означава риболов с нетърговска цел, практикуван от членове на национална спортна организация или от лица, които притежават национален спортен лиценз;

о) „любителски риболов“ означава риболов с нетърговска цел, чиито участници не членуват в национална спортна организация, нито притежават национален спортен лиценз;

п) „Задача II“ означава Задача II, определена от ICCAT в „Оперативно ръководство за статистика и изследване на рибата тон и подобните ѝ видове в Атлантическия океан“ (Трето издание, ICCAT, 1990 г.).

Член 3

Дължина на корабите

Всички дължини на кораби, посочени в настоящия регламент, се разбират като обща дължина.

ГЛАВА II

ВЪЗМОЖНОСТИ ЗА РИБОЛОВ

Член 4

Условия, свързани с възможностите за риболов

1. Всяка държава-членка взема необходимите мерки, за да гарантира, че риболовното усилие на нейните кораби за улов и капани е съизмеримо с възможностите за риболов на червен тон, с които държавата-членка разполага в източната част на Атлантическия океан и в Средиземно море.

2. Всяка държава-членка съставя годишен риболовен план за корабите за улов и капаните за червен тон в източната част на Атлантическия океан и в Средиземно море.

3. Годишният риболовен план определя по-специално:

a) корабите за улов с дължина над 24 метра, включени в списъка, посочен в член 14 и индивидуалната квота, която им е разпределена, и метода, използван за разпределяне на квотата, както и мярката за гарантиране на спазването на индивидуалната квота;

б) по отношение на корабите за улов с дължина под 24 метра и капаните — поне квотата, отпусната на организации на производителите или на групи кораби, извършващи риболов с подобно съоръжение.

4. Годишният риболовен план се предава на Комисията не по-късно от 31 януари всяка година. Комисията изпраща риболовните планове на секретариата на ICCAT до 1 март всяка година.

5. Всяка последваща промяна в годишния риболовен план или в специфичния метод за управление на разпределената квота се предава на Комисията поне 15 дни преди да се пристъпи към дейността, съответстваща на промяната. Комисията изпраща тази промяна на секретариата на ICCAT поне 10 дни преди да се пристъпи към дейността, съответстваща на промяната.

6. Държавата-членка на флага предприема действието по този параграф, когато кораб, плаващ под нейния флаг:

a) не е спазил изискването за докладване, посочено в член 20;

б) е извършил нарушение, посочено в член 33.

Държавата-членка на флага гарантира извършването на физическа инспекция под нейно ръководство в нейните пристанища или от друго лице, определено от държавата-членка на флага, когато корабът не е в едно от нейните пристанища.

Държавата-членка на флага може да изисква от кораба да се отправи незабавно към определено от нея пристанище, когато индивидуалната квота бъде счетена за изчерпана.

7. Не по-късно от 15 септември всяка година държавите-членки докладват на Комисията за изпълнението на годишните си риболовни планове за същата година. Тези доклади включват:

a) списък на корабите за улов, действително извършващи активни риболовни дейности, свързани с червен тон, в източната част на Атлантическия океан и в Средиземно море;

б) улова на всеки кораб за улов; и

в) общия брой дни, през които всеки кораб за улов е извършвал риболов в източната част на Атлантическия океан и в Средиземно море.

Комисията изпраща докладите на секретариата на ICCAT най-късно до 15 октомври всяка година.

8. Частни търговски споразумения между граждани на държава-членка и ДС с цел използване на риболовен кораб, плаващ под флага на тази държава-членка, за риболовна дейност в рамките на квота за риба тон на ДС, не се сключват без разрешението на заинтересованата държава-членка, която информира за това Комисията, както и без разрешението на Комисията на ICCAT.

9. До 1 март всяка година държавите-членки изпращат на Комисията информация за всяко едно частно търговско споразумение между техните граждани и ДС.

10. Информацията, посочена в параграф 9, съдържа следните елементи:

a) списък на всички риболовни кораби, плаващи под флага на държавата-членка, с разрешение за активен риболов на червен тон съгласно частно търговско споразумение;

б) вътрешен номер на кораба съгласно приложение I към Регламент (ЕО) № 26/2004 на Комисията от 30 декември 2003 г. относно регистъра на риболовния флот на Общността[6];

в) срок на частните търговски споразумения;

г) съгласие на държавата-членка за частното споразумение;

д) наименованието на съответната ДС.

11. Комисията изпраща незабавно информацията, посочена в параграф 9, на секретариата на ICCAT.

12. Комисията гарантира, че процентът от другите квоти на всяка ДС за червен тон, които могат да се използват за наемане на риболовни кораби на Общността съгласно член 8б от Регламент (ЕО) № 1936/2001 на Съвета[7], не надхвърля 20 % от квотите на тези ДС за 2009 г.

13. Наемането на риболовни кораби на Общността за червен тон в източната част на Атлантическия океан и в Средиземно море се забранява през 2010 г. и следващите години.

14. Всяка държава-членка гарантира, че броят на нейните наети риболовни кораби за червен тон и продължителността на периода на наемане са съизмерими с квотата, отпусната на държавата наемателка.

15. Всяка държава-членка разпределя специфична квота за целите на любителския и спортния риболов и информира Комисията преди началото на риболовния сезон, посочен в член 7, параграф 5.

ГЛАВА III

МЕРКИ ЗА КАПАЦИТЕТА

Член 5

Мерки за риболовния капацитет

1. Всяка държава-членка гарантира, че нейният риболовен капацитет е съизмерим с разпределената ѝ квота.

2. Броят и общият съответен брутен регистриран тонаж на риболовните кораби под флага на държавата-членка, които могат да улавят, задържат на борда, трансбордират, транспортират или разтоварват червен тон са ограничени до броя и общия съответен брутен регистриран тонаж на риболовните кораби под флага на същата държава-членка, които са улавяли, задържали на борда, трансбордирали, транспортирали или разтоварвали червен тон през периода от 1 януари 2007 г. до 1 юли 2008 г. Това ограничение се прилага по вид на риболовното съоръжение за корабите за улов и по вид на кораба за други риболовни кораби.

3. За целите на параграф 2 Съветът в съответствие с процедурата, определена в член 20 от Регламент (ЕО) № 2371/2002[8], определя броя и общия съответен брутен регистриран тонаж на риболовните кораби на всяка държава-членка, които са извършвали риболов, задържали на борда, трансбордирали, транспортирали или разтоварвали червен тон през периода от 1 януари 2007 г. до 1 юли 2008 г. Това ограничение се прилага по вид на риболовното съоръжение за корабите за улов и по вид на кораба за други риболовни кораби.

4. Броят на капаните на държава-членка, участваща в риболова на червен тон в източната част на Атлантическия океан и в Средиземно море, се ограничава до броя на капаните, позволени от тази държава-членка преди 1 юли 2008 г.

5. За целите на параграф 4 Съветът в съответствие с процедурата, определена в член 20 от Регламент (ЕО) № 2371/2002, определя броя на капаните, разрешени от всяка държава-членка преди 1 юли 2008 г.

6. Замразяването на риболовния капацитет, посочено в параграфи 2 и 4 не се прилага за държава-членка, която докаже, че се нуждае да развие своя риболовен капацитет, така че да използва напълно своята квота.

7. Риболовният капацитет, посочен в параграфи 2 и 4 и в член 9 се намалява, така че до 2010 г. за всяка държава-членка да се елиминират поне 25 % от несъответствието между нейния риболовен капацитет и нейния риболовен капацитет, съизмерим с разпределената ѝ квота през 2010 г.

За да се изчисли намалението на риболовния капацитет, се взимат предвид оценените годишни равнища на улова на кораб и на съоръжение.

Това изискване за намаляване не се прилага за държава-членка, която докаже, че нейният риболовен капацитет е съизмерим с разпределената ѝ квота.

8. За целите на параграф 7 Съветът в съответствие с процедурата, определена в член 20 от Регламент (ЕО) № 2371/2002, определя броя и общия капацитет в брутен регистриран тонаж на риболовните кораби на всяка държава-членка, на които може да се разреши извършването на риболов, задържането на борда, трансбордирането, транспортирането или разтоварването на червен тон.

9. Всяка държава-членка създава план за управление на риболовния капацитет за 2010—2013 г. Този план се изпраща на Комисията до 15 август 2009 г. и включва информацията, посочена в параграфи 2, 4, 6 и 7. Комисията изпраща плана на Общността за управление на риболовния капацитет за 2010—2013 г. на ICCAT до 15 септември 2009 г.

Член 6

Мерки за капацитета за отглеждане и угояване

1. Капацитетът за отглеждане и угояване на риба тон на държава-членка се ограничава до капацитета за отглеждане и угояване на стопанствата на тази държава-членка, които са били вписани в регистъра на ICCAT за стопанства или са получили разрешение и са декларирани пред ICCAT от 1 юли 2008 г.

2. Максималното количество уловен див червен тон, въвеждан в стопанствата на държава-членка, се ограничава на равнището на въвежданите количества, регистрирани в ICCAT от стопанствата на тази държава-членка през 2005, 2006, 2007 или 2008 г.

3. В рамките на максималното въвеждано количество на уловен див червен тон, посочено в параграф 2, всяка държава-членка разпределя количества за въвеждане на своите стопанства.

4. За целите на параграфи 1 и 2 Съветът в съответствие с процедурата, определена в член 20 от Регламент (ЕО) № 2371/2002, определя капацитета за отглеждане и угояване на риба тон за всяка държава-членка и максималното количество за въвеждане на уловен див червен тон, което всяка държава-членка може да разпредели на своите стопанства.

5. Всяка държава-членка, в която се извършва отглеждане и угояване, създава план за управление на капацитета за отглеждане и угояване за 2010—2013 г. Този план се изпраща на Комисията до 15 август 2009 г. и включва информацията, посочена в параграфи 1—3. Комисията изпраща плана на Общността за управление на капацитета за отглеждане и угояване за 2010—2013 г. на ICCAT до 15 септември 2009 г.

ГЛАВА IV

ТЕХНИЧЕСКИ МЕРКИ

Член 7

Закрит риболовен сезон

1. Риболовът на червен тон се забранява в източната част на Атлантическия океан и в Средиземно море за големи пелагични кораби за улов с парагада, които са с дължина над 24 метра, през периода от 1 юни до 31 декември, с изключение на зоната, ограничена на запад от 10°з.д. и на север от 42°с.ш., където такъв риболов се забранява от 1 февруари до 31 юли.

2. Риболовът на червен тон с мрежа гъргър се забранява в източната част на Атлантическия океан и в Средиземно море през периода от 15 юни до 15 април.

3. Риболовът на червен тон от кораби с подхранка и от кораби за тралене се забранява в източната част на Атлантическия океан и в Средиземно море за периода от 15 октомври до 15 юни.

4. Риболовът на червен тон с пелагични траулери се забранява в източната част на Атлантическия океан за периода от 15 октомври до 15 юни.

5. Любителският и спортният риболов на червен тон се забранява в източната част на Атлантическия океан и в Средиземно море за периода от 15 октомври до 15 юни.

6. Чрез дерогация от параграф 2 ако държава-членка може да докаже, че поради ветрове със сила 5 или повече по скалата на Бофорт, някои от нейните кораби за улов с мрежа гъргър, извършващи риболов на червен тон в източната част на Атлантическия океан и в Средиземно море, не са били в състояние да използват своите нормални риболовни дни, то тя може да прехвърли най-много 5 изгубени дни до 20 юни.

До 14 юни съответната държава-членка уведомява Комисията за отпуснатите допълнителни риболовни дни. Такова уведомление се придружава от следната информация:

i) доклад, съдържащ подробности за прекратяването на съответните риболовни дейности, включително подходящата метеорологична информация в подкрепа на това;

ii) името на кораба за улов;

iii) вътрешния номер на кораба съгласно приложение I към Регламент (ЕО) № 26/2004 на Комисията

Комисията незабавно препраща тази информация на ICCAT.

Член 8

Използване на самолети

Използването на самолети или хеликоптери за търсене на червен тон се забранява.

Член 9

Минимален размер и специфични мерки за определени видове риболов

1. Минималният размер за червен тон в източната част на Атлантическия океан и в Средиземно море се определя на 30 kg или 115 cm.

2. Чрез дерогация от параграф 1 и без да се засягат разпоредбите на член 11, минималният размер за червен тон, възлизащ на 8 kg или 75 cm, се прилага в следните случаи:

a) червен тон, уловен в източната част на Атлантическия океан от кораби с подхранка и кораби за тралене;

б) червен тон, уловен в Адриатическо море, с цел отглеждане;

в) червен тон, уловен в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки.

3. За целите на параграф 2, буква а) Съветът в съответствие с процедурата, определена в член 20 от Регламент (ЕО) № 2371/2002, определя максималния брой на корабите с подхранка и корабите за тралене, на които е разрешен активния риболов на червен тон в източната част на Атлантическия океан. Чрез дерогация от член 5, параграф 2 броят на корабите с подхранка и корабите за тралене е броят на корабите за улов на Общността, участващи в целевия риболов на червен тон през 2006 г.

4. За целите на параграф 2, буква б) Съветът в съответствие с процедурата, определена в член 20 от Регламент (ЕО) № 2371/2002, определя максималния брой на корабите за улов, на които е разрешен активния риболов на червен тон в Адриатическо море за целите на отглеждането. Чрез дерогация от член 5, параграф 2 броят на корабите за улов е броят на корабите за улов на Общността, участващи в целевия риболов на червен тон през 2008 г.

5. За целите на параграф 2, буква в) Съветът в съответствие с процедурата, определена в член 20 от Регламент (ЕО) № 2371/2002, определя максималния брой на корабите с подхранка, корабите с парагада и рибарските лодки, на които е разрешен активния риболов на червен тон в Средиземно море. Чрез дерогация от член 5, параграф 2 броят на корабите за улов е броят на корабите за улов на Общността, участващи в целевия риболов на червен тон през 2008 г.

6. Комисията изпраща броя на корабите за улов, посочени в параграфи 3, 4 и 5, на секретариата на ICCAT до 30 януари всяка година.

7. За целите на параграф 2, букви а), б) и в) Съветът в съответствие с процедурата, определена в член 20 от Регламент (ЕО) № 2371/2002, разпределя между държавите-членки броя на корабите за улов, определен в съответствие с параграфи 3, 4 и 5.

8. За целите на параграф 2, буква а) не повече от 7 % от квотата на Общността за червен тон между 8 kg или 75 cm, и 30 kg или 115 cm, се разпределя между корабите за улов с разрешение за риболов, посочени в параграф 3, с до максимум 100 тона червен тон с тегло не по-малко от 6,4 kg или с дължина 70 cm, уловен от кораби с подхранка с обща дължина по-малка от 17 m. Съветът в съответствие с процедурата, определена в член 20 от Регламент (ЕО) № 2371/2002, взема решение за разпределението на квотата на Общността между държавите-членки.

9. За целите на параграф 2, буква б) Съветът в съответствие с процедурата, определена в член 20 от Регламент (ЕО) № 2371/2002, взема решение за максималното разпределение на квотата на Общността между държавите-членки.

10. За целите на параграф 2, буква в) не повече от 2 % от квотата на Общността за червен тон между 8 kg или 75 cm и 30 kg или 115 cm се разпределят между корабите за улов с разрешение за риболов, посочени в параграф 5. Съветът в съответствие с процедурата, определена в член 20 от Регламент (ЕО) № 2371/2002, взема решение за разпределението на квотата на Общността между държавите-членки.

11. Допълнителните специфични условия за червен тон, уловен в източната част на Атлантическия океан от кораби с подхранка и кораби за тралене, за червен тон, уловен в Адриатическо море за целите на отглеждането и за червен тон, уловен в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки, са определени в приложение I.

12. За всички кораби за улов, извършващи активен риболов на червен тон, се разрешава случаен улов от най-много 5 % от червения тон между 10 kg и 30 kg.

13. Посоченият в параграф 11 процент се изчислява или въз основа на общия случаен улов в брой риби при разтоварване, съотнесен към общия улов на тези кораби за улов, или въз основа на изразената в проценти тегловна еквивалентност.

14. Случайният улов се приспада от квотата на държавата-членка на флага. Изхвърлянето на умрялата риба от случайния улов, посочен в параграф 11, се забранява и се приспада от квотата на държавата-членка на флага.

15. Случайният улов на червен тон подлежи на разпоредбите на членове 17, 18, 21 и 23.

Член 10

План за вземане на проби за червения тон

1. Всяка държава-членка съставя програма за вземане на проби за оценката на броя по размер на уловения червен тон.

2. Вземането на проби по размер в клетките се извършва с една проба от 100 екземпляра на 100 тона жива риба или с една проба от 10 % от общия брой на рибата в клетка. Пробата за размер въз основа на дължина или тегло се взема по време на прибирането на улова в стопанството, както и от умрялата риба при транспортиране в съответствие с методиката, приета от ICCAT за съобщаване на данни в рамките на задача II.

3. За риба, отглеждана повече от една година, се разработват допълнителни методи и вземания на проби.

4. Вземането на проби се извършва при прибирането на улова на случаен принцип и обхваща всички клетки. Данните за взетите всяка година проби се съобщават на Комисията до 31 май на следващата година.

Член 11

Прилов

1. На корабите за улов на Общността, които не извършват активен риболов на червен тон, не се разрешава да задържат на борда червен тон, който надхвърля повече от 5 % от общия улов на борда по тегло или/и брой на рибите.

2. Приловът се приспада от квотата на държавата-членка на флага. Изхвърлянето на умряла риба от посочения в параграф 1 прилов се забранява през периода, през който е разрешен риболовът на червен тон, и се приспада от квотата на държавата-членка на флага.

3. Приловът на червен тон е предмет на разпоредбите на членове 17, 18, 21 и 23.

Член 12

Любителски риболов

1. Всяка държава-членка издава разрешения за риболов на кораби за целите на любителския риболов.

2. В рамките на любителския риболов се забраняват уловът, задържането на борда, трансбордирането и разтоварването на суша на повече от един екземпляр червен тон за всеки риболовен рейс.

3. Продажбата на червен тон, уловен при любителски риболов, се забранява освен за благотворителни цели.

4. Всяка държава-членка записва данни за улова от любителски риболов и ги съобщава на Комисията до 30 юни всяка година. Комисията препраща тази информация на Постоянния комитет за изследвания и статистика на ICCAT.

5. Всяка държава-членка взема необходимите мерки, за да гарантира във възможно най-голяма степен връщането в морето на уловения жив в рамките на любителския риболов червен тон, особено на младите екземпляри.

Член 13

Спортен риболов

1. Всяка държава-членка регулира спортния риболов, особено чрез издаване на разрешения за риболов на кораби за целите на спортния риболов.

2. Продажбата на червен тон, уловен при състезания по спортен риболов, се забранява освен за благотворителни цели.

3. Всяка държава-членка записва данни за улова от спортен риболов и ги съобщава на Комисията до 30 юни всяка година. Комисията препраща тази информация на Постоянния комитет за изследвания и статистика на ICCAT.

4. Всяка държава-членка взема необходимите мерки да осигури във възможно най-голяма степен връщането в морето на уловения жив в рамките на спортния риболов червен тон, особено на младите екземпляри.

ГЛАВА V

КОНТРОЛНИ МЕРКИ

Член 14

Вписване на корабите

1. Поне 45 дни преди началото на риболовните сезони, посочени в член 7, всяка държава-членка изпраща на Комисията по електронен път в съответствие с формата, определен в Насоките за изпращане на данни и информация, изисквани от ICCAT :

a) списък на всички кораби за улов под неин флаг, на които е разрешено да извършват активен риболов на червен тон в източната част на Атлантическия океан и в Средиземно море посредством издаване на специално разрешение за риболов;

б) списък на всички други риболовни кораби (без корабите за улов) под неин флаг с разрешение да извършват дейности във връзка с червения тон в източната част на Атлантическия океан и в Средиземно море.

През една календарна година всеки риболовен кораб се включва само в един от списъците, посочени в настоящия параграф.

2. Не се приемат последващи изменения в списъците, посочени в параграф 1, през една календарна година, освен ако нотифициран риболовен кораб е възпрепятстван да участва поради легитимни оперативни причини или поради непреодолима сила. При такива обстоятелства съответната държава-членка незабавно информира Комисията, като предоставя:

a) пълни подробности относно риболовния(ите) кораб(и), с които планират да извършат замяната, посочени в параграф 1;

б) изчерпателно описание на причините, обосноваващи замяната, както и всякакви уместни доказателства или позовавания в подкрепа на това действие.

3. Комисията изпраща информацията, посочена в параграфи 1 и 2, на секретариата на ICCAT, така че тези кораби да могат да бъдат вписани в регистъра на ICCAT за кораби за улов с разрешение за активен риболов на червен тон или в регистъра на ICCAT за всички други риболовни кораби (без корабите за улов) с разрешение да извършват дейности във връзка с червения тон.

4. Без да се засягат разпоредбите на член 11, риболовните кораби на Общността, които не са вписани в регистъра на ICCAT, нямат право да извършват риболов, да задържат на борда, трансбордират, транспортират, прехвърлят, преработват или разтоварват на суша червен тон в източната част на Атлантическия океан и в Средиземно море.

5. Член 8a, параграфи 2, 6, 7 и 8 от Регламент (ЕО) № 1936/2001 се прилагат mutatis mutandis .

Член 15

Вписване на капани за риба тон, разрешени за риболов на червен тон

1. До 15 февруари всяка година всяка държава-членка изпраща на Комисията по електронен път списък на всички капани за риба тон, разрешени за риболов на червен тон в източната част на Атлантическия океан и в Средиземно море посредством издаване на специално разрешение за риболов. Списъкът включва наименованието на капаните и регистрационния номер.

2. Комисията изпраща списъка на секретариата на ICCAT, така че тези капани за риба тон да могат да бъдат вписани в регистъра на ICCAT за капани за риба тон, разрешени за риболов на червен тон.

3. С капаните за риба тон на Общността, които не са вписани в регистъра на ICCAT, не може да се извършва риболов, да се задържа, прехвърля или разтоварва на суша червен тон в източната част на Атлантическия океан и в Средиземно море.

4. Член 8a, параграфи 2, 4, 6, 7 и 8 от Регламент (ЕО) № 1936/2001 се прилагат mutatis mutandis .

Член 16

Информация за риболовните дейности

1. До 15 февруари всяка година всяка държава-членка изпраща на Комисията списък на корабите за улов, включени в регистъра на ICCAT, посочен в член 14, които са извършвали риболов на червен тон в източната част на Атлантическия океан и в Средиземно море през предишната риболовна година.

2. Всяка държава-членка уведомява Комисията за всяка информация относно кораби, които не са обхванати от параграф 1, но за които се знае или се предполага, че са извършвали риболов на червен тон в източната част на Атлантическия океан и в Средиземно море.

3. Комисията препраща на секретариата на ICCAT информацията, посочена в параграф 1, до 1 март всяка година, както и информацията, посочена в параграф 2.

Член 17

Определени пристанища

1. Държавите-членки определят място, което да се използва за разтоварване на суша или трансбордиране, или място близо до брега (определени пристанища), където се разрешават операции по разтоварване на суша или трансбордиране на червен тон.

За да бъде посочено дадено пристанище за определено, пристанищната държава-членка уточнява разрешеното време и разрешените места за разтоварване и трансбордиране. Пристанищната държава-членка осигурява пълно покритие с инспекции през цялото време на разтоварване на суша и трансбордиране и на всички места за разтоварване и трансбордиране.

2. Държавите-членки предават на Комисията най-късно до 15 февруари всяка година списък на определените пристанища. Комисията изпраща тази информация на секретариата на ICCAT преди 1 март всяка година.

3. На риболовните кораби се забранява разтоварването на суша и трансбордирането на каквото и да е количество червен тон, уловен в източната част на Атлантическия океан и в Средиземно море, на което и да е място, различно от пристанищата, определени от ДС и от държавите-членки съгласно параграфи 1 и 2.

Член 18

Изисквания към документацията

1. Освен че спазва разпоредбите на членове 6 и 8 от Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството[9], капитанът на кораб за улов на Общността, посочен в член 14, вписва в бордовия дневник, ако е приложимо, информацията, изброена в приложение II.

2. Капитанът на кораб на Общността, който участва в съвместна риболовна операция, вписва в бордовия си дневник следната допълнителна информация:

a) относно кораба за улов, от който рибата се прехвърля в клетки:

i) неговото име и международна радиопозивна;

ii) датата и часа на улова и на прехвърлянето;

iii) местоположението на улова и на прехвърлянето (дължина/ширина);

iv) количеството на качения на борда улов и количеството от улова, прехвърлено в клетки;

v) количеството улов, отчетено от неговата индивидуална квота;

vi) името на кораба-влекач и неговия ICCAT номер;

б) относно другите кораби за улов, които не са участвали в прехвърлянето на рибата:

i) техните имена и международни радиопозивни;

ii) датата и часа на улова и на прехвърлянето;

iii) местоположението на улова и на прехвърлянето (дължина/ширина);

iv) че никакъв улов не е бил качван на борда или прехвърлян в клетки;

v) количеството улов, отчетено от техните индивидуални квоти

vi) името и ICCAT номера на кораба за улов, посочен в буква а);

vii) името на кораба-влекач и неговия ICCAT номер.

Член 19

Съвместни риболовни операции

1. Всички съвместни риболовни операции за червен тон, в които участват един или повече риболовни кораби, плаващи под флага на една или повече държави-членки, се разрешават само със съгласието на съответната държава-членка на флага или на съответните държави-членки на флага. За да получи разрешение, всеки риболовен кораб трябва да бъде оборудван за риболов на червен тон и да разполага с индивидуална квота.

2. В момента на прилагането на разрешението всяка държава-членка взима необходимите мерки, за да получи от своите риболовни кораби, участващи в съвместната риболовна операция, следната информация:

a) продължителността;

б) идентичността на участващите оператори;

в) индивидуалните квоти на корабите;

г) коефициента на разпределение на съответния улов между риболовните кораби;

д) и информацията за стопанствата за угояване или отглеждане, за които е предназначена рибата.

3. Всяка държава-членка предава информацията, посочена в параграф 2, на Комисията поне петнадесет дни преди началото на операцията в съответствие с формата, определен в приложение V. Комисията незабавно препраща тази информация на секретариата на ICCAT и на държавата на флага на другите риболовни кораби, участващи в съвместната риболовна операция, поне десет дни преди началото на операцията.

Член 20

Доклади за улова

1. Капитанът на кораб за улов с мрежа гъргър или на друг кораб за улов с дължина над 24 метра, извършващ активен риболов на червен тон, изпраща по електронен или друг път на компетентните органи на своята държава-членка на флага дневен доклад за улова, съдържащ поне информация за размера на улова, включително и при липса на улов, датата и местоположението (ширина и дължина) на улова в съответствие с формата, определен в приложение IV.

2. Капитанът на кораб за улов, който не е посочен в параграф 1, изпраща на компетентните органи на своята държава-членка на флага седмичен доклад за улова, съдържащ поне информация за размера на улова, включително и при липса на улов, датата и местоположението (ширина и дължина) на улова. Докладът за улова се изпраща най-късно до понеделник на обяд за улова от предходната седмица до неделя в полунощ GMT. Този доклад включва информация за броя на дните в морето в източната част на Атлантическия океан и в Средиземно море от началото на риболова или от последния седмичен доклад.

3. Всяка държава-членка при получаване незабавно препраща докладите за улова, посочени в параграфи 1 и 2, в електронен формат на Комисията в съответствие с формата, определен в приложение IV. Комисията препраща тази информация всяка седмица на секретариата на ICCAT в съответствие с формата, определен в приложение IV.

4. Преди 15-то число на всеки месец държавите-членки информират Комисията за количествата червен тон, уловен в източната част на Атлантическия океан и в Средиземно море, които през предходния месец са били разтоварени на суша, трансбордирани, уловени в капани или поставени в клетки от риболовните кораби, плаващи под техен флаг. Комисията незабавно препраща тази информация на секретариата на ICCAT.

Член 21

Разтоварвания на суша

1. Чрез дерогация от член 7 от Регламент (ЕИО) № 2847/93 най-малко четири часа преди очаквания час на пристигане в пристанището капитанът на риболовен кораб на Общността, посочен в член 14 от настоящия регламент, или негов представител съобщава на компетентния орган на държавата-членка (включително държавата-членка на флага) или на ДС, чиито пристанища или съоръжение за разтоварване на сушата желаят да използват, следната информация:

a) очакван час на пристигане;

б) оценка на количеството задържан на борда червен тон;

в) информация за зоната, където е извършен уловът.

2. Властите на пристанищната държава-членка водят отчет за всички предварителни уведомления за текущата година.

3. Властите на пристанищната държава-членка изпращат документ за разтоварването на суша на властите на държавата-членка на флага на риболовния кораб в рамките на 48 часа след приключване на разтоварването.

4. След всеки рейс и в рамките на 48 часа след разтоварването капитаните на корабите за улов на Общността предават декларация за разтоварване на компетентните органи на държавата-членка или на ДС, в която е извършено разтоварването и на техните държави-членки на флага. Капитанът на кораба за улов с разрешение носи отговорност за точността на декларацията, която указва поне разтоварените количества червен тон и зоната, в която те са уловени. Целият разтоварен улов трябва да се претегли, а не да се оцени.

5. Тази разпоредба не се прилага за разтоварвания от кораби с подхранка и кораби за тралене, уловили червен тон в източната част на Атлантическия океан, за разтоварвания на червен тон, уловен в Адриатическо море за целите на отглеждането и за разтоварвания на червен тон, уловен в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки.

Член 22

Операции за прехвърляне

1. Преди всяка операция за прехвърляне в теглени клетки капитанът на кораб за улов изпраща на компетентните органи на своята държава-членка на флага преди прехвърлянето предварително уведомление за прехвърляне, указващо:

a) името на кораба за улов и неговия ICCAT номер;

б) очаквания час на прехвърляне;

в) оценка на количеството червен тон за прехвърляне;

г) информация за местоположението (ширина/дължина), където ще се извърши прехвърлянето

д) името на кораба-влекач, броя на теглените клетки и номера ICCAT

2. Операцията за прехвърляне не започва без предварителното разрешение на държавата на флага на кораба за улов. Държавата-членка на флага информира капитана на кораба за улов, че прехвърлянето не се разрешава и изисква връщането на рибата в морето, ако при получаването на предварителното уведомление за прехвърляне счете, че:

a) корабът за улов декларирал, че е уловил рибата, няма достатъчна квота за червения тон, поставен в клетката;

б) количеството на рибата не е било надлежно докладвано и взето предвид за използването на квотата, която може да се приложи;

в) корабът за улов, който е декларирал, че е уловил рибата, няма разрешение за риболов на червен тон, или

г) корабът-влекач, деклариран за приемане на прехвърлянето на рибата, не е регистриран в регистъра на ICCAT за всички други риболовни кораби, посочени в член 14 или не е оборудван със система за наблюдение на корабите (VMS).

3. На края на операцията за прехвърляне на кораба-влекач капитанът на кораба за улов попълва и изпраща на компетентните органи на своята държава-членка на флага декларацията за прехвърляне на ICCAT в съответствие с формата, определен в приложение III.

4. Декларацията за прехвърляне се съхранява при транспортирането на прехвърлената риба до стопанството или определеното пристанище.

5. Разрешението за прехвърляне от държавата на флага не предопределя разрешението за операцията за поставяне в клетки.

6. Капитанът на кораба за улов взема мерки дейностите по прехвърлянето да се наблюдават с видео камера във водата.

7. Регионалният наблюдател на ICCAT на борда на кораба за улов, посочен в програмата за регионални наблюдатели на ICCAT (приложение VII), записва и докладва за провежданите дейности за прехвърляне, проверява местоположението на кораба за улов, когато последният участва в операция за прехвърляне, наблюдава и оценява прехвърления улов и проверява въведената информация в предварителното уведомление за прехвърляне, посочено в параграф 2 и в декларацията за прехвърляне на ICCAT, посочена в параграф 3.

Регионалният наблюдател на ICCAT приподписва предварителното уведомление за прехвърляне и декларацията за прехвърляне на ICCAT. Той се уверява, че декларацията за прехвърляне на ICCAT е попълнена правилно и е изпратена на капитана на кораба-влекач.

8. На края на операцията за прехвърляне на риболовния кораб операторът на капана за риба тон попълва и изпраща на компетентните органи на своята държава-членка на флага декларацията за прехвърляне на ICCAT в съответствие с формата, определен в приложение III.

Член 23

Претоварване

1. Чрез дерогация от член 11 от Регламент (ЕИО) № 2847/93 се забранява трансбордирането в морето на червен тон в източната част на Атлантическия океан и в Средиземно море.

2. Преди влизането в пристанище капитанът или представителят на трансбордиращия риболовен кораб най-малко 48 часа преди очаквания час на пристигане предоставя на компетентните органи на държавата, чието пристанище иска да използва, следната информация:

a) очакван час на пристигане;

б) оценка на количеството червен тон, задържано на борда, и информация за географската зона, където е уловено;

в) името на трансбордиращия риболовен кораб и неговия номер в регистъра на ICCAT на корабите за улов с разрешение за активен риболов на червен тон или в регистъра на ICCAT на другите риболовни кораби с разрешение да извършват дейности в източната част на Атлантическия океан и в Средиземно море;

г) името на приемащия риболовен кораб, неговия номер в регистъра на ICCAT на корабите за улов с разрешение за активен риболов на червен тон или в регистъра на ICCAT на другите риболовни кораби с разрешение да извършват дейности в източната част на Атлантическия океан и в Средиземно море;

д) тонажа и географската зона на улова на червен тон, който ще се трансбордира.

3. На риболовните кораби не се разрешава трансбордиране, освен ако не са получили предварително разрешение от своята държава на флага.

4. Капитанът на трансбордиращия риболовен кораб преди началото на трансбордирането информира своята държава на флага за следното:

a) количествата червен тон, които трябва да бъдат трансбордирани;

б) датата и пристанището на трансбордиране;

в) името, регистрационния номер и флага на приемащия риболовен кораб и неговия номер в регистъра на ICCAT на корабите за улов с разрешение за активен риболов на червен тон или в регистъра на ICCAT на другите риболовни кораби с разрешение да извършват дейности във връзка с червения тон

г) географската зона на улова на червен тон.

5. Компетентният орган на държавата-членка, в чието пристанище се извършва трансбордирането:

a) инспектира приемащия риболовен кораб при пристигането и проверява товара и документацията, свързана с операцията за трансбордиране;

б) изпраща протокол от трансбордирането на органа на държавата на флага на трансбордиращия риболовен кораб в рамките на 48 часа след приключване на трансбордирането.

6. Капитаните на риболовни кораби на Общността попълват и предават декларацията за трансбордиране на ICCAT на компетентните органи на своята държава-членка на флага. Декларацията се предава не по-късно от 48 часа след датата на трансбордиране в пристанището в съответствие с формата, определен в приложение III.

Член 24

Операции за поставяне в клетки

1. В рамките на една седмица от извършването на операцията по поставяне в клетки държавата-членка, под чиято юрисдикция е рибното стопанство за угояване или отглеждане на червен тон, представя утвърден от наблюдател доклад за поставяне в клетки на държавата-членка или на ДС, под чийто флаг плава корабът, уловил червения тон, както и на Комисията. Комисията незабавно препраща тази информация на секретариата на ICCAT. Докладът съдържа информацията, включена в декларацията за поставяне в клетки, определена в Препоръка на ICCAT [06-07] относно отглеждането на червен тон.

2. Когато стопанствата за угояване или отглеждане се намират в открито море, разпоредбите на параграф 1 се прилагат, mutatis mutandis , към държавите-членки, където са установени физическите или юридическите лица, отговорни за стопанствата за угояване или отглеждане.

3. Преди всяка операция за прехвърляне в стопанство държавата-членка или ДС, под чийто флаг плава корабът за улов, се информира от компетентния орган на държавата-членка, отговорна за рибното стопанство за угояване или отглеждане, относно прехвърлянето в клетки на количествата, уловени от риболовни кораби под неин флаг.

Държавата-членка на флага на кораба за улов информира компетентния орган на държавата-членка, отговорна за рибното стопанство за угояване или отглеждане, да предприеме действия за конфискуване на улова и за връщане на рибата в морето, ако при получаването на тази информация прецени, че:

a) корабът за улов, който е декларирал, че е уловил рибата, няма достатъчно индивидуална квота за червения тон, поставен в клетката;

б) количеството риба не е било надлежно докладвано и взето предвид при изчисляването на квотата, която може да се приложи; или

в) корабът за улов, който е декларирал, че е уловил рибата, няма разрешение за риболов на червен тон.

4. Операцията за прехвърляне не започва без предварителното разрешение на държавата на флага или на ДС на флага на кораба за улов.

5. Държавата-членка, под чиято юрисдикция е рибното стопанство за угояване или отглеждане на червен тон, взема необходимите мерки за забрана на поставянето в клетки на червен тон за отглеждане или угояване, което не е придружено от точната, пълна и утвърдена документация, изисквана от ICCAT.

6. Държавата-членка, под чиято юрисдикция е рибното стопанство, взема мерки дейностите за прехвърляне от клетките в стопанството да се наблюдават с видео камера във водата. Това изискване не се прилага когато клетките са директно закрепени към системата за швартоване.

Член 25

Система за наблюдение на корабите

1. Регламент (ЕО) № 2244/2003 от 18 декември 2003 г[10]. се прилага за риболовните кораби, посочени в член 2, буква б). В допълнение държавите-членки гарантират, че всички кораби-влекачи под техен флаг, независимо от тяхната дължина, са оборудвани със система за наблюдение на корабите.

2. Държавите-членки гарантират, че техните центрове за наблюдение на риболова препращат на Комисията в реално време и използвайки формата „https data feed“ (подаване на данни по обезопасен протокол https) съобщенията на системата за наблюдение на корабите, получени от риболовните кораби под техен флаг. Комисията изпраща по електронен път тези съобщения на секретариата на ICCAT.

3. Държавите-членки гарантират, че:

a) съобщенията от риболовните кораби под техен флаг се препращат на Комисията поне на всеки два часа, когато те оперират в източната част на Атлантическия океан и в Средиземно море;

б) при техническа неизправност съобщенията от риболовните кораби под техен флаг се препращат на Комисията в рамките на 24 часа от получаването им в техните центрове за наблюдение на риболова;

в) съобщенията, препратени на Комисията, са последователно номерирани (с уникален номер) с цел да се избегне дублиране;

г) съобщенията, препратени на Комисията, са в съответствие с формата за обмен на данни, определен в приложение VIII.

4. Държавите-членки вземат необходимите мерки за гарантиране на поверителността на всички съобщения, предоставени на техните инспекционни кораби, и използването им единствено за целите на инспекциите при морски операции.

Член 26

Записване и докладване на дейности, свързани с капани

1. Уловът с капан се записва след приключването на всяка риболовна операция с капани за риба тон и, в срок от 48 часа след приключването на всяка риболовна операция, се съобщава по електронен път или по друг начин на компетентния орган на държавата-членка, където се намира капанът.

2. При получаване на протокола за улов всяка държава-членка го препраща по електронен път на Комисията. Комисията незабавно препраща информацията на секретариата на ICCAT.

Член 27

Контрол в пристанището или в рибното стопанство

1. Държавите-членки вземат необходимите мерки, за да гарантират, че всички кораби за улов, посочени в регистъра на ICCAT на кораби с разрешение за активен риболов на червен тон, които влизат в определено пристанище, за да разтоварят на сушата и/или да трансбордират червен тон, уловен в източната част на Атлантическия океан и в Средиземно море, се подлагат на контрол в пристанището.

2. Държавите-членки вземат необходимите мерки за контролиране на всяка операция по поставяне в клетки в стопанствата за угояване или отглеждане, които са под тяхна юрисдикция.

3. Когато стопанствата за угояване или отглеждане се намират в открито море, разпоредбите на параграф 2 се прилагат, mutatis mutandis , към държавите-членки, където са установени физическите или юридическите лица, отговорни за стопанството за угояване или отглеждане.

Член 28

Кръстосана проверка

1. Държавите-членки проверяват, включително чрез данните от VMS (система за наблюдение на корабите), представянето на бордовите дневници и съответната информация, вписана в бордовите дневници на техните риболовни кораби, в документа за прехвърляне/трансбордиране и в документите за улова.

2. Държавите-членки извършват кръстосани проверки на всяко разтоварване на суша, трансбордиране или поставяне в клетки, между вписаните в дневника на риболовните кораби количества по видове или вписаните в декларацията за трансбордиране количества по видове и количествата, вписани в декларацията за разтоварване на суша или в декларацията за поставяне в клетки, както и във всеки друг съответен документ, като фактура и/или документ за продажба.

Член 29

Схема на ICCAT за съвместна международна инспекция

1. В Общността се прилага схемата на ICCAT за съвместна международна инспекция, приета от ICCAT на четвъртото ѝ редовно заседание (Мадрид, ноември 1975 г.), както е изменена от ICCAT на нейното 16-то специално заседание и определена в приложение VI към настоящия регламент.

2. Държавите-членки, чиито риболовни кораби имат разрешение за улов на червен тон в източната част на Атлантическия океан и в Средиземно море, назначават инспектори и извършват инспекции по море съгласно схемата.

3. Комисията или определен от нея орган може да назначава инспектори на Общността по схемата.

4. Комисията или определен от нея орган координира дейностите за надзор и инспекции на Общността. Тя може да изготви, съгласувано със заинтересованите държави-членки, програми за съвместна инспекция за тази цел, което ще позволи на Общността да изпълни задължението си по схемата. Държавите-членки, чиито риболовни кораби участват в риболовни дейности за червен тон, приемат необходимите мерки, за да улеснят изпълнението на тези програми, особено с оглед на необходимите човешки и материални ресурси, както и на периодите и зоните, където тези ресурси трябва да се използват.

5. Държавите-членки съобщават на Комисията до 1 април всяка година имената на инспекторите и инспекционните кораби, които възнамеряват да включат в схемата през следващата година. Въз основа на тази информация Комисията изготвя, в сътрудничество с държавите-членки, прогнозен план за участието на Общността в схемата всяка година, който изпраща на секретариата на ICCAT и на държавите-членки.

Член 30

Програма за национални наблюдатели

1. Всяка държава-членка гарантира обезпечаването с наблюдатели на своите кораби за улов с дължина над 15 m, извършващи активен риболов на червен тон, най-малко за:

a) 20 % от своите активни кораби за улов с мрежа гъргър и с дължина между 15 m и 24 m;

б) 20 % от своите активни пелагични траулери;

в) 20 % от своите активни кораби за улов с парагада;

г) 20 % от своите активни кораби с подхранка;

д) 100 % по време на прибиране на улова на риба от капаните за риба тон.

2. До действителното прилагане от страна на ICCAT на програмата за регионални наблюдатели, посочена в член 31, всяка държава-членка гарантира:

a) обезпечаване с наблюдатели на поне 20 % от нейните активни кораби за улов с мрежа гъргър с дължина над 24 метра;

б) при съвместни риболовни операции присъствието на наблюдател по време на риболовната операция.

3. Задачите на наблюдателя са по-конкретно следните:

a) да следи дали корабът за улов отговаря на условията от настоящия регламент;

б) да записва и докладва информация за риболовната дейност, която между другото включва следното:

i) размера на улова (включително прилова), което включва и разпределението по видове, като задържаните на борда или изхвърлените мъртви или живи;

ii) зоната на улова с ширина и дължина;

iii) измерване на усилието (например броя набори, броя куки и др.), както е определено в оперативното ръководство на ICCAT за различните съоръжения;

iv) датата на улова;

в) наблюдават и оценяват улова, а така също проверяват вписаното в бордовия дневник;

г) да следи и записва кораби, които може да извършват риболовни дейности в нарушение на мерките на ICCAT за опазване.

Освен това наблюдателят извършва научна работа, като събиране на данни по задача II, както е определено от ICCAT, когато се изисква от ICCAT, въз основа на инструкциите от Постоянния комитет за изследвания и статистика на ICCAT.

4. При изпълнението на тези изисквания към наблюдателите държавите-членки:

a) осигуряват представително времево и пространствено покритие, за да гарантират, че Комисията получава адекватни и подходящи данни и информация за улова, усилието и другите научни и управленски аспекти, вземайки предвид характеристиките на флотите и видовете риболов;

б) осигуряват надеждни протоколи за събиране на данни;

в) следят за това, наблюдателите да бъдат правилно обучени и одобрени преди разполагането им;

г) гарантират, доколкото е практически възможно, минимални нарушения на дейността на кораби, извършващи риболов в зоната на Конвенцията.

5. До действителното прилагане от страна на ICCAT на програмата за регионални наблюдатели, посочена в член 31, всяка държава-членка, под чиято юрисдикция е рибното стопанство за угояване или отглеждане на червен тон, осигурява присъствието на наблюдател по време на всяко прехвърляне на червен тон в клетките и прибирането на улова на риба от стопанството.

Член 31

Програма за регионални наблюдатели на ICCAT

1. Всяка държава-членка осигурява присъствието на наблюдател на ICCAT на борда на:

a) всички кораби с мрежа гъргър с дължина над 24 m през целия риболовен сезон;

б) всички кораби с мрежа гъргър, участващи в съвместни риболовни операции, независимо от тяхната дължина. Наблюдателят на ICCAT присъства по време на риболовната операция.

На корабите с мрежа гъргър с дължина над 24 m, на борда на които няма регионален наблюдател на ICCAT, не се позволява да извършват риболов или да извършват дейности по отношение на риболова на червен тон.

2. Всяка държава-членка, под чиято юрисдикция е рибното стопанство за угояване или отглеждане на червен тон, осигурява присъствието на наблюдател на ICCAT по време на всяко прехвърляне на червен тон в клетките и прибирането на улова на риба от стопанството.

Наблюдателят на ICCAT има следните конкретни задачи:

a) да наблюдава и контролира съответствието на операциите в стопанството съгласно членове 4a, 4б и 4в от Регламент (ЕО) № 1936/2001;

б) да утвърждава посочения в член 24 доклад за поставяне в клетки;

в) да извършва научна дейност, например да събира проби, както се изисква от ICCAT, въз основа на указанията от Постоянния комитет за изследвания и статистика на ICCAT.

г) на наблюдателите на ICCAT се разрешава достъп до персонала на кораба и на стопанството и до риболовното съоръжение, клетките и оборудването;

д) при поискване, на наблюдателите на ICCAT се разрешава достъп и до следното оборудване, ако същото е налице на корабите, на които са разпределени, с цел улесняване изпълнението на техните задължения, формулирани в параграф 4 от приложение VII:

i) оборудването за спътникова навигация;

ii) екраните на радара по време на работа;

iii) електронните средства за комуникация;

е) на наблюдателите на ICCAT се осигурява настаняване, включително каюта, храна и подходящи санитарни удобства, еднакви с тези на командния състав на борда;

ж) на наблюдателите на ICCAT се осигурява подходящо място на мостика или в кабината на щурмана за писмена работа, както и място на палубата, подходящо за изпълнение на задълженията им във връзка с наблюдението; и

з) държавите-членки на флага гарантират, че капитаните, екипажът и собствениците на стопанството и кораба не възпрепятстват, не заплашват, не се намесват, не влияят, не подкупват и не извършват опити за подкуп на наблюдател на ICCAT при изпълнение на неговите задължения.

3. Всички разходи, породени от дейността на наблюдатели на ICCAT се поемат от държавите-членки. Държавите-членки могат да начислят тези разходи, частично или изцяло, на операторите на стопанството и собствениците на кораба с мрежа гъргър.

4. Програмата за регионални наблюдатели на ICCAT, определена в приложение VII, се прилага в Общността.

Член 32

Достъп до видео записи

Всяка държава-членка гарантира, че видео записите от нейните риболовни кораби и нейните рибни стопанства, включително видео записите на операции за прехвърляне и поставяне в клетки, се предоставят на инспекторите и наблюдателите на ICCAT.

Всяка държава-членка, под чиято юрисдикция е рибното стопанство за червен тон, гарантира, че видео записите от нейните риболовни кораби и нейните рибни стопанства, включително видео записите на операции за прехвърляне и поставяне в клетки, се предоставят на инспекторите и наблюдателите на Общността.

Член 33

Правоприлагане

1. Държавите-членки вземат мерки за правоприлагане по отношение на риболовен кораб, който плава под техен флаг, когато се установи в съответствие със законодателството им, че корабът не съответства на разпоредбите на членове 4, 6, 8, 17, 18, 19, 20 и 23. В зависимост от сериозността на нарушението и в съответствие с приложимите разпоредби на националното законодателство мерките могат да включват по-конкретно:

a) глоби;

б) конфискация на незаконното риболовно съоръжение и на незаконния улов;

в) запориране на съда;

г) временно прекратяване или отнемане на разрешението за риболов;

д) намаление или отнемане на квота за риболов, ако е приложимо

2. Всяка държава-членка, под чиято юрисдикция се намира рибното стопанство за червен тон, взема мерки за правоприлагане по отношение на това рибно стопанство, когато съгласно законодателството ѝ се установи, че стопанството не съответства на разпоредбите на член 24 и член 31, параграф 2 от настоящия регламент и на членове 4a, 4б и 4в от Регламент (ЕО) № 1936/2001. В зависимост от сериозността на нарушението и в съответствие с приложимите разпоредби на националното законодателство мерките могат да включват по-конкретно:

a) глоби;

б) временно изваждане или заличаване от регистъра на рибните стопанства за угояване;

в) забрана за поставяне в клетки или за пускане в продажба на количества от червен тон.

Член 34

Пазарни мерки

1. В Общността се забраняват търговията, разтоварването на суша, вносът, износът, поставянето в клетки за угояване или отглеждане, реекспортът и трансбордирането на червен тон от източната част на Атлантическия океан и от Средиземно море, който не е придружен от точна, пълна и утвърдена документация, изисквана съгласно настоящия регламент.

2. В Общността се забраняват търговията, вносът, разтоварването на суша, поставянето в клетки за угояване или отглеждане, преработката, износът, реекспортът и трансбордирането на червен тон от източната част на Атлантическия океан и от Средиземно море, уловен от риболовни кораби, плаващи под флага на държава, която няма квота, ограничение върху улова или разпределен дял за риболовно усилие за червен тон от източната част на Атлантическия океан и от Средиземно море, в съответствие с мерките на ICCAT за управление и опазване на червения тон, или когато възможностите за риболов на държавата на флага са изчерпани или чиито индивидуални квоти, посочени в член 4, са изчерпани. Въз основа на информацията, получена от секретариата на ICCAT, Комисията уведомява всички държави-членки, че квотата на ДС е изчерпана.

3. В Общността се забраняват търговията, вносът, разтоварването на суша, преработката, износът от рибни стопанства за угояване или отглеждане, които не отговарят на Препоръка [06-07] на ICCAT за отглеждане на червен тон.

Член 35

Коефициенти на преобразуване

Коефициентите на преобразуване, приети от Постоянния комитет за изследвания и статистика на ICCAT, се прилагат за изчисляване на еквивалентното закръглено тегло на преработения червен тон.

Член 36

Коефициенти на растежа за угояваната или отглежданата риба тон

Държавите-членки определят коефициенти на растежа, които се прилагат за угоявания или отглеждан в техните клетки червен тон и уведомяват Комисията за коефициентите и използваната методика до 15 септември 2009 г. Комисията препраща тази информация на секретариата на ICCAT и на Постоянния комитет за изследвания и статистика на ICCAT.

Член 37

Оценка

Всяка година до 15 септември всяка държава-членка изпраща на Комисията подробен доклад относно прилагането от нейна страна на регламента. Всяка година до 15 октомври Комисията изпраща на секретариата на ICCAT подробен доклад относно прилагането на Препоръка [08-05] на ICCAT.

Член 38

Финансиране

Многогодишният план за възстановяване на ресурсите от червен тон в източната част на Атлантическия океан и в Средиземно море се счита за план за възстановяване по смисъла на член 5 от Регламент (ЕО) № 2371/2002.

ГЛАВА VI

ЗАКЛЮЧИТЕЛНИ РАЗПОРЕДБИ

Член 39

Отмяна

1. Регламент (ЕО) № 1559/2007[11] за установяване на многогодишен план за възстановяване на ресурсите от червен тон в източната част на Атлантическия океан и в Средиземно море и за изменение на Регламент (ЕО) № 520/2007 се отменя.

2. Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение IX.

Член 40

Изменения на Регламент (EО) № 43/2009,

Членове 92 и 93 от Регламент (ЕО) № 43/2009[12] се заличават.

Член 41

Влизане в сила

Настоящият регламент влиза в сила на третия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел, на […] година.

За Съвета

Председател

ПРИЛОЖЕНИЕ I

Допълнителни специфични условия, приложими за кораби с подхранка и кораби за тралене в източната част на Атлантическия океан, за кораби, извършващи риболов на червен тон в Адриатическо море за целите на отглеждането и за крайбрежния непромишлен риболов за прясна риба от кораби с подхранка, кораби с парагада или рибарски лодки в Средиземно море.

1. а) всяка държава-членка прави необходимото корабите за улов, на които е издадено специално разрешение за риболов, да бъдат включени в списък, съдържащ тяхното име и номер от регистъра на флота на Общността (CFR), определен в приложение I към Регламент (ЕО) № 26/2004 на Комисията. Държавите-членки издават специално разрешение за риболов само когато един кораб е вписан в регистъра на ICCAT за кораби за улов с разрешение за активен риболов на червен тон.

б) до 15 януари всяка година всяка държава-членка изпраща на Комисията посочения в буква а) списък и всички последващи изменения в електронен формат.

в) последващите изменения не се приемат, освен ако нотифициран кораб за улов е възпрепятстван да участва поради легитимни оперативни причини или поради непреодолима сила. При такива обстоятелства съответните държави-членки незабавно информират Комисията, като предоставят:

i) пълни подробности относно планираната замяна на кораба за улов, посочени в параграф 3 от настоящото приложение;

ii) изчерпателно описание на причините, обосноваващи замяната, както и всякакви уместни доказателства или позовавания в подкрепа на това действие.

Комисията незабавно препраща измененията на секретариата на ICCAT.

2. а) забранява се разтоварването на суша и/или трансбордирането от кораби за улов, посочени в параграф 1, на каквото и да е количество от уловен червен тон на място, различно от определените от държавите-членки или от ДС пристанища.

б) държавите-членки определят място, което да се използва за разтоварване на суша, или място близо до брега (определени пристанища), където се разрешават операции за разтоварване на суша или за трансбордиране на червен тон.

в) за да бъде посочено дадено пристанище за определено, пристанищната държава-членка уточнява разрешеното време и разрешените места за разтоварване. Пристанищната държава-членка осигурява пълно покритие с инспекции през цялото време на разтоварване и на всички места за разтоварване.

г) държавите-членки предават на Комисията най-късно до 15 февруари всяка година списък с определените пристанища. Комисията изпраща тази информация на секретариата на ICCAT преди 1 март всяка година.

3. Чрез дерогация от разпоредбата на член 7 от Регламент (ЕИО) № 2847/93 капитанът на кораб за улов на Общността, посочен в параграфи 1 и 2 от посочения член, или негов представител трябва да съобщи на компетентния орган на държавата-членка (включително на компетентния орган на своята държава на флага) или на ДС, чиито пристанища или съоръжение за разтоварване желае да използва, най-малко 4 часа преди очаквания час на пристигане в пристанището, следното:

a) очакван час на пристигане;

б) оценка на количеството задържан на борда червен тон;

в) информация за зоната, където е извършен уловът.

Всяка държава-членка осигурява пристанищна инспекция на всяко разтоварване на суша.

4. Всяка държава-членка въвежда режим за докладване на улова, който да гарантира ефективното наблюдение на използването на квотата на всеки кораб за улов. Властите на всяка пристанищна държава-членка водят отчет за всички предварителни уведомления за текущата година.

5. Капитанът на кораба за улов гарантира, че всяко количество червен тон, разтоварено в определено пристанище, се претегля преди първата продажба или преди да бъде транспортирано извън пристанището на разтоварване;

6. Уловът на червен тон не може да се предлага за продажба на дребно на крайния потребител, независимо от метода на продажба, освен ако съдържа съответна маркировка или етикет с указание за:

a) видовете, използваните риболовни съоръжения;

б) зоната на улов и датата.

7. Държавите-членки, чиито кораби с подхранка, кораби с парагада, рибарски лодки и кораби за тралене имат разрешение за риболов на червен тон, въвеждат изисквания за маркировка на опашката, както следва:

a) маркировката на опашката трябва да бъде поставена на всеки екземпляр червен тон веднага след разтоварването;

б) всяка маркировка на опашката има уникален идентификационен номер, включена е в статистическите документи за червен тон и се изписва от външната страна на всяка опаковка, съдържаща риба тон.

ПРИЛОЖЕНИЕ II

Спецификация на бордовите дневници

Минимални спецификации на бордовите дневници:

1. Бордовият дневник трябва да е с номерирани страници;

2. Бордовият дневник трябва да се попълва всеки ден (до полунощ) или преди пристигане в пристанище;

3. В бордовия дневник трябва да се вписват инспекциите по море;

4. Копие от всяка страница остава приложено към бордовия дневник;

5. Бордовите дневници трябва да се съхраняват на борда за период от една година на експлоатация.

Минимална стандартна информация за корабните дневници:

1. име и адрес на капитана;

2. дати и пристанища на заминаване; дати и пристанища на пристигане;

3. име на кораба, регистрационен номер, номер от ICCAT и номер от ММО (Международната морска организация) (ако има такъв). При съвместни риболовни операции — имената на корабите, регистрационните номера, номерата от ICCAT и номерата от ММО (ако има такива) на всички кораби, които участват в операцията;

4. риболовно съоръжение:

a) Вид ФАО код

б) размери (дължина, размер на отвора на мрежата, брой куки, …);

5. операции по море с една въдица (минимум) на ден от риболовен курс, като се упоменава:

a) дейност (риболов, плаване …);

б) местоположение: точно местоположение през деня (в градуси и минути), записани за всяка риболовна операция или в 12 ч. на обяд, когато през този ден не е била провеждана риболовна операция;

в) отчет на улова;

6. идентификация на видовете:

a) с кода на ФАО;

б) Закръглено тегло в кг на ден

7. подпис на капитана;

8. подпис на наблюдателя (ако е приложимо);

9. средства за претегляне: оценка, претегляне на борда;

10. в бордовия дневник се вписва еквивалентното живо тегло на рибата и се посочват използваните при оценката коефициенти на преобразуване.

Минимална информация при разтоварване на сушата, трансбордиране/прехвърляне:

1. дати и пристанище на разтоварване на суша/трансбордиране/прехвърляне;

2. продукти:

a) представяне;

б) брой риби или кутии и количество в kg;

3. Подпис на капитана или агента на кораба.

ПРИЛОЖЕНИЕ III

ДЕКЛАРАЦИЯ НА ICCAT ЗА ПРЕХВЪРЛЯНЕ/ТРАНСБОРДИРАНЕ

Документ №

Влекач/Транспортен кораб Име на кораба и радиопозивна: Флаг: Разрешение на държавата на флага № Национален регистър № Регистрационен номер на ICCAT ММО № | Риболовен кораб Име на кораба и радиопозивна, Флаг: Разрешение на държавата на флага № Национален регистрационен № Регистрационен номер на ICCAT Външна идентификация: Страница на риболовния дневник № | Стопанство по местоназначение Наименование Регистрационен номер на ICCAT | Капан Наименование Регистрационен номер на ICCAT |

Флаг | Номер на ICCAT | Име на кораба | Начална дата на доклада | Крайна дата на доклада | Продължителност на доклада (d) | Дата на улова | Улов | Приписано тегло при СРО (kg) |

Начало на записа | SR | M | Системни данни; указват началото на записа |

Адрес | AD | M | Char*3 | Адрес ISO-3166 | Данни за съобщението; местоназначение; „EEC“ за Комисията |

От | FR | M | Char*3 | Адрес ISO-3166 | Данни за съобщението; код ISO-3 на предаващата договаряща страна |

Пореден номер | SQ | O | Num*6 | NNNNNN | Данни за съобщението; пореден номер на съобщението за текущата година |

Вид на съобщението | TM | M | Char*3 | Код | Данни за съобщението; вид на съобщението, „POS“ за доклад/съобщение за позиция, което се изпраща чрез VMS или по друг начин от корабите с дефектно устройство за сателитно проследяване |

Радиопозивна | RC | O1 | Char*7 | Код по IRCS (автоматичната система за идентификация на предаватели) | Данни за регистрацията на кораба; име на кораба |

Номер на рейса | TN | O | Num*3 | NNN | Данни за дейността на кораба; пореден номер на риболовния рейс за текущата година |

Име на кораба | NA | O | Char*30 | Данни за регистрацията на кораба; име на кораба |

Вътрешен референтен номер на договарящата страна | IR | O1 | Char*12 | ISO-3166 + Код | Данни за регистрацията на кораба. Уникален номер на кораба на договарящата страна — ISO-3 код на държавата на флага, последван от код („номер CFR“) |

Външен регистрационен номер | XR | O1 | Char*14 | Страничен номер на кораба или ММО номер при липса на страничен номер |

Ширина (десетична) | LT | M | Char*7 | +/-DD.ddd | Данни за дейността на кораба; позиция на кораба в момента на предаването |

Дължина (десетична) | LG | M | Char*8 | +/-DDD.ddd | Данни за дейността на кораба; позиция на кораба в момента на предаването |

Курс | CO | M | Char*3 | 360 градусова скала | Курс на кораба |

Скорост | SP | M | Char*3 | Възли * 10 | Скорост на кораба |

Свободен текст | MS | O | Char*255 | Сигнали за тревога или събития | Уведомяване за сигнали за тревога или събития |

Дата | DA | M | Num*8 | ГГГГММДД | Данни за съобщението; дата на предаването |

Час | TI | M | Num*4 | ЧЧММ | Данни за съобщението; час на предаването |

Край на записа | ER | M | Системни данни; указват края на записа |

1 Поне едно от полетата с кодове RC, IR или XR е задължително.

Пример за съобщение, изпратено чрез „Trackwell protocol“ на тестова система (httpsgwt)

https://fides.ec.europa.eu/httpsgwt.index.php?application=CYP&method=send&message=//SR//AD/EEC//FR/CYP//SQ/28285//TM/POS//RC/ZWXS//TN/001//NA/LA GROSSE POULE//IR/CYP000000123//XR/ZZ-0604//LT/+47.612//LG/-47.528//CO/280//SP/23//MS/SWITCHING on VMS//DA/20080307//TI//ER//

ПРИЛОЖЕНИЕ IX

Таблица на съответствието

Регламент (ЕО) № 1559/2007 | Настоящият регламент |

Член 1 | Член 1 |

Член 2 | Член 2 |

Член 3 |

Член 4 | Член 4 |

Член 5 | Член 7 |

Член 6 | Член 8 |

Член 7 | Член 9 |

Член 8 | Член 10 |

Член 9 | Член 11 |

Член 10 | Член 12 |

Член 11 | Член 13 |

Член 12 | Член 14 |

Член 13 | Член 15 |

Член 14 | Член 17 |

Член 15 | Член 18 |

Член 16 | Член 19 |

Член 17 | Член 20 |

Член 18 | Член 21 |

Член 19 | Член 23 |

Член 20 | Член 24 |

Член 21 | Член 26 |

Член 22 | Член 27 |

Член 23 | Член 28 |

Член 24 | Член 29 |

Член 25 | Член 30 |

Член 26 | Член 33 |

Член 27 | Член 34 |

Член 28 | Член 35 |

Член 29 | Член 38 |

[1] OВ L 358, 31.12.2002 г., стр. 59. Регламент, изменен с Регламент (ЕО) № 865/2007 (ОВ L 192, 24.07.2007 г., стр. 1).

[2] ОВ С , г., стр. .

[3] ОВ С , г., стр. .

[4] ОВ L 162, 18.6.1986 г., стр. 33.

[5] ОВ L 340, 22.12.2007 г., стр. 8.

[6] OВ L 5, 09.01.2004 г., стр. 25. Регламент, изменен с Регламент (ЕО) № 1799/2006 (ОВ L 341, 07.12.2006 г., стр. 26).

[7] OВ L 263, 03.10.2001 г., стр. 1. Регламент, изменен с Регламент (ЕО) № 869/2004 (ОВ L 162, 30.4.2004 г., стр. 8).

[8] ОВ L 5, 9.1.2004 г., стр. 25. Регламент, изменен с Регламент (ЕО) № 1799/2006 (ОВ L 341, 7.12.2006 г., стр. 26).

[9] OВ L 261, 20.10.1993 г., стр. 1. Регламент, последно изменен с Регламент (ЕО) № 1098/2007 (ОВ L 248, 22.9.2007 г., стр. 1).

[10] ОВ L 333, 20.12.2003 г., стр. 17.

[11] ОВ L 340, 22.12.2007 г., стр. 8.

[12] ОВ L 22, 26.1.2009 г., стр. 1.

[13] "Капитан" означава лицето, което отговаря за кораба.